khistorydata/jeongjo-sjw-relations huggingface dataset:
정조 10년 · 목
敎曰。問郞沈晉賢本職許遞。令該曹口傳付軍職。以問郞進參。○仁宅供。居士輩徒黨。多在廣州近處。而在外邑者。則順安法興寺。居士合爲五十餘隊。販鐵貿布。買馬行商。家甚富饒。昌平有數十隊。咸興白雲山下。亦有五六隊云云。漢敬供。受書於泰守時。泰守以爲李生員之書。而只緣泰守申囑勿說。故今始納告云云。文穆供。矣身隣居林慶華。本以京居之人。隨其父謫所。轉入三水。今爲三年。而居士輩自慶華家。移到矣身家外房。手中有三張紙。二則空紙。一紙則有所書字。矣身記其書中。有錄字。今見凶書中有錄字。且其紙樣恰似。此必是慶華家所出。且慶華家中。有文訓長所書宰相名字之册。金鍾秀申應周亦入所錄。此書若非文訓長所爲。則必是慶華隣居宋載垕之筆迹。蓋載垕曾以親密德相被謫。又與孫效忠李昌順林慶華親密。做出凶書。決是此輩所爲。當初居士輩留住三水。旋被本府逐送之後。李昌順來見矣身曰。此輩行止。極其殊常。將有如此如此生事之慮云。故矣身問曰。如此之事。果何謂也。慶華曰。聞居士舍堂之言。則以爲居士同類遍於三南。殆近萬名。小則爲明火賊。大則爲謀逆云云。及聞端川府執捉居士之報。昌順又傳於矣身曰。居士輩現捉文書。名曰律册。大抵昌順輩。與諸居士日夜聚會情迹狼藉。則此書根因。昌順慶華宜無不知。孫效忠亦與此漢等親切。且善雜術。必有同參凶謀云云。文穆再供。崔哥居士及林慶華柳哥居士同來矣身之家。坐於外房。故矣身出見。則半展已寫文字之紙。傍置白紙一張。且其紙品。三甲所罕有者。故知其爲慶華所爲矣。居士被捉後。慶華氣色不好而言曰。所捉之書。實非律册。乃是三折紙中數十人名字。其中多宰相名字矣。慶華又曰。此書雖現捉。誰能知其裏面乎。居士徒黨。殆至萬餘。將欲殺害所錄之宰相。仍爲擧事。擧事者擧兵之謂也。且城內謫客獻遂及孫效忠。與居士輩頻頻往來。亦有殊常之迹云云。鞫廳議啓。文穆稍加刑訊。則擧措慌忙。言辭多錯。林慶華李昌順文哥宋載垕旣出文穆之招。竝卽發捕。所謂崔居士及泰守之舍堂。亦有憑問者。亦令捕廳卽爲跟捕。敎曰。林慶華捉來。固非難事。設令林慶華對質。其言必以文穆爲窩主。且以獄情言之。迨此文穆情狀略綻之時。不可不極窮究覈。雪銀同招內。凶書文穆家。分明書之云爾。則今此慶華書之云云。未免差爽。雪銀同處。亦不可不更覈。殺害錄中宰相以下。兼欲因而擧兵之說。旣出於文穆之口。則設施排布。不待慶華之取招。文穆自可猛知。觀於推案。文穆不能忍杖。可以推知。若又出意見究覈。則必有可知之道。且於文穆供中。以居士徒黨數至近萬人納招。則泰守漢敬仁宅斗一等處。此一款及其他殺害擧兵等凶謀。慶華文訓長李昌順獻遂等諸人共參與否。亦宜嚴覈。魯於仁老味雖曰蒙騃。亦不至太迷劣云。慶華書給一款外。此情節亦宜盤問。因此又有起疑者。漢敬泰守如有圖生避刑之心。凶書之呼文與寫字。宜卽推諉於慶華及文訓長。而前此屢訊之下。終無此語。若以眞箇窩窟。必欲抵死顧護。則文穆獨非窩窟乎。勿論凶書之出於文穆慶華及文訓長與否。所欲傳之處所。自聞之人。諸囚處。一一嚴覈。實爲時急。方欲書此傳宣之際。見卿等議啓。林慶華等。無論禁府捕廳。今方量宜發捕。若待請漢之捉來後。鉤得本情。則豈不萬萬疏漏。亦豈有如許獄體。六囚捉來之後。又或援引他人。則在其時更當停鞫。遲俟就捕後究竟。然則騷擾日甚。乾淨無期。徒致一場蔓衍而後已。似非得計。卿等諒之。泰守供如前。雪銀同伊供。於李哥家。分明見泰守呼文。漢敬書字之狀云云。於仁老味仁宅斗一供竝如前。鞫廳議啓。諸罪人等。惟事忍杖抵賴。不宜一直加刑。敎曰。獄老生奸。固已可悶。觀於推案問目。未見別出意見處。可驗不若初之一端。如是而安望速鉤根因乎。又敎曰。諸囚之招。尙無端緖。各別出意見盤覈。今則別無慳惜之事。間間施刑。期於究得。文案往來。極其稽滯。文書問郞。竝從重推考。後復若此。直以拿處之意。議啓中措語論啓。文穆三供。凶書則必是林慶華宋載垕文訓長等所爲。而李昌順云居士之徒黨甚多。其中多有膂力者。將圖擧事。必欲先去宰相。期於殺害云云。鞫廳議啓。李昌順林慶華宋載垕文訓長。竝請發捕。敎曰。昌順等發捕。非不時急。而今若待其捉來後推覈。則此獄不但無以究竟。眞箇窩主。眞箇根柢。其將從中脫漏。而見囚諸漢。亦將次弟瘐死。焉有如許獄體。設令昌順輩捉來。皆當以居士爲階梯。文穆爲證援。卿等須悉此意。更加出意見。嚴覈得情。所謂慶華載垕等諸人。安知非故爲誣引。要作捱過之計乎。此一款。更須明覈。必知其同謀情節。然後發捕。亦未晩矣。其中仁宅。今日何不更加刑訊乎。鞫廳議啓。文哥訓長名衡中者。秘關本道。纔已捉來捕廳。請移來訊問。敎曰。已令移送矣。鞫文載質。初名衡中。載質供。矣身再昨年。流寓三水。住接於文穆之隣李東蕃家。而文穆與林慶華。俱是親好之間。故慶華要矣身書給千字。矣身果爲書之。而册末初無錄置宰相名字之事矣。崔哥黃哥柳哥居士則果爲知面。而矣身自李東蕃家。轉寓禹德夏家。昨年十二月。夜間逃走事。則以德夏之接待太薄故也云云。載質與文穆面質。文穆向載質曰。汝與居士輩。逐日屯聚。情甚親密。又書給千字文於慶華時。豈不以鍾字秀字及前南兵使之名。書之册末乎。至於凶書則慶華執筆。汝則呼文。而吾自外入去。則慶華豈不見吾入來。而秘其所書乎。且汝豈不以親知於安兼濟安大濟蔡判書黃大提學之狀。言於我乎。載質曰。千字文則吾果書給慶華。而其外無他所書矣。安哥則吾之妹夫。李東勖爲其文客。故吾果往來。黃家則吾與其査家人朴緩源相親。故時或出入。蔡家則吾未嘗相親云云。鞫廳議啓。載質初發問目。一倂吞吐。及其面質。又復抵賴。專以林慶華爲援證。所當準次加刑。期於輸款。而遠路押來之餘。不無徑弊之慮。今始停刑。敎曰。林哥捉來。都無係關。捉來之後。林哥又或援告別漢。則更將諉之遠道押來。有難一直刑訊。姑爲停刑以待之乎。呼文者載質。受寫者慶華。捨此呼文之載質。待他受寫之慶華。可謂先後倒錯。況文穆必是此獄之倀鬼嚆矢。如加窮訊。安知無別般輸款乎。到今凶書階梯。專屬林文兩漢。凶謀紹介。無出敬守二囚。豈必更事遲疑。徒致獄情之遷就乎。卿等旣聞稱兵二字。猶且伈泄看過。坐待絕塞之往還。得無虜渡江之慮乎。今番鞫事。一委卿等。其刑其停。竝許便宜。意謂卿等各效臣死之義。另存貽賊之戒。交口迭聲。互出意見。期得一分端緖而後已。一啓再啓。斷斷於一慶華。甚非委毗之本意。竊爲卿等惜之。卿等姑勿退去。待明朝。應問諸囚。次第窮覈。
정조 10년 · 강
命推臺啓捧入承旨。
정조 10년 · 목
李魯春事。批以別樣處分。則當以處分間姑停。而依前傳啓。故敎曰。臺啓有此做錯。而承旨循例捧入。當該承旨從重推考。○司諫姜★(亻+寅)掌令朴長卨獻納申禹相啓言。臣等以煥程煥九李魯春事。相率詣臺。重發兩啓。及承李魯春事批旨。有別樣處分之敎。而臣等只知執法之爲重。未及臺例之詳考。果有昨日連啓之擧。今又詣臺。伏承史官傳宣之敎。誨責備至。至有府院下吏囚禁之命。以此情踪。何敢晏然於臺次乎。請命遞斥。敎以。下吏囚禁。卽政院之事也。爾等處義。似在於承宣問備。而避辭中漏却實際語。拖到沒緊事。殊未知妥當。勿辭。○應敎李敬一副修撰吳泰賢以★(亻+寅)等避嫌處置箚略曰。司諫姜★(亻+寅)掌令朴長卨獻納申禹相幷引嫌而退。旣發之啓。有難中輟。承宣問備。雖當爲嫌。避辭漏却。秪緣生疏。不可以此輕遞言官。請竝命出仕。從之。
정조 10년 · 강
右尹金載順上疏辭職。賜例批。
정조 10년 · 강
設推鞫。座目上同。
정조 10년 · 목
泰守供。文訓長則果於林慶華家。知面云云。泰守與文穆面質。文穆向泰守曰。汝與諸居士。來坐吾家外房。有所書字。而其中有錄字。此則吾所目見也。汝何敢發明乎。泰守勃然作氣曰。吾果三往汝家。而凶書則汝所親寫。此乃吾所親見也云云。漢敬供。其書卽泰守之所授於矣身。而丁寧言當傳於順安韓哥處云云。泰守再供。凶書出處。果自三水府曾經座首禹德夏處。而矣身與崔光秀同往禹哥家。則德夏出給其書。使傳於順安韓哥。書簡傳給時。光秀亦參見矣。禹哥云此書若傳韓哥。則當自京中有所回報云。而禹哥之子弼謨方留京中洪達洙家云云。仁宅供。禹德夏果是三水府時座首。而矣身與泰守光秀往訪於鄕廳。德夏與之論相。因囑泰守光秀。期以明日復來云云。載質供。矣身之逃避禹哥事。不過厭苦訓蒙之故。非緣他事云云。文穆供。凶書筆跡。明是泰守之所寫。而禹德夏之子上京。則留住於洪達洙家。而在三水則與獻遂切親。此書似出於獻遂。甲山松魚坪朴哥中。賢字稱名者。卽德夏之妹夫。凡事無不相議云云。鞫廳議啓。漢敬仁宅泰守輩。或面質或窮詰。而姑無端緖。禹德夏之子弼謨。旣留京中云。請令捕廳跟捕。敎曰。文穆卽爲加刑取服。而文穆昨日之招。旣以文訓長呼文。慶華受書樣納供。而今日反以爲泰守書之云云者。前後不同。此一款。先爲歸一取招。又敎曰。盈把推案。都是問目。問目看閱。動費晷刻。昨日下敎中出意見盤問云者。非爲推案之行多。此意申飭問郞。罪人受刑度數。推案書入時。付籤以入。又敎曰。諸囚之徑斃雖可慮。徑斃何如瘐斃。文穆泰守載質等。何不加刑取服乎。今日則毋或如前泛忽。各別出意見盤覈。期於從速究得。文穆三供。禹德夏來歷。則煥億謫三水時相親。爲評事時。率往北靑。爲廣尹時。率往德夏之子於衙中。德相定配三水時。德夏以乘夜往來。繼給糧饌之罪。至於定配云云。載質再供。德夏之子。果爲來留於山林洞洪主簿家。而孫效忠亦與德夏親密云云。鞫廳議啓。德夏子弼謨。爲先發捕。敎曰。禹德夏纔已密諭該道。使之捉上。而弼謨亦令捕廳跟捕矣。待捕將進去。當問條件。一一面言。洪達洙之接置。豈無委折。況渠以重罪。屢年被謫於本地方。亦可謂湊合。亦令捕廳捉來究問矣。文穆及文哥處。如有更覈之端。亦須出意見爲之。弼謨等如有疑端。移送鞫廳。似合事面。更爲論理議啓。在囚諸囚中漢敬仁宅。如欲更問。此亦量宜爲之。魯於仁老味。招致刑曹郞官。嚴飭出給。依筵敎解枷嚴囚別間事。分付該郞處。該郞仍令守直該署。鞫廳議啓。請禹德夏崔光秀竝發捕。敎曰。昨因卿等議啓。林慶華等。已令捉上。今日又請禹德夏發捕。然則慶華等捉來一款。已之可乎。德夏蹤跡行止。本自不正。此等凶謨。爛熳同參。勢所固然。若於來頭更招。又援他漢。則卿等又當請捕乎。卿等更加爛商。德夏之爲傳書根因。必知其萬萬無疑。然後更爲議啓。如有一分然疑之心。泰守更爲上之。出意見究覈。至於文穆載質。何惜不猛杖。何顧不窮詰乎。凶書凶謀之所自出所由起。只從見囚諸漢中鉤詰。綽有査得之路。當局者迷。正謂卿等道也。此後除非緊綮時急事。更勿煩啓。又敎曰。卿等姑爲退留府中。明日更設當否。卽爲具意見。夜深前議啓。
정조 10년 · 강
命騎曹判堂推考。惠化門部將科治。
정조 10년 · 목
左承旨朴祐源啓言。城門標信。各有定規。間門則用開門標信。四大門則用宣傳標信。而今日惠化門開門時。不待宣傳標信。以開門標信徑先開鑰。大關後弊。請騎曹堂上推考。該門部將。令攸司從重科治。從之。
정조 10년 · 강
有政。吏曹判書金魯鎭。兵曹判書徐有隣進。
정조 10년 · 목
以金宇鎭爲吏曹參議。閔師宣爲持平。姜彝正爲司諫。李性吾爲掌令。李師濂爲獻納。李秉模爲大司成。李命植爲知事。
정조 10년 · 강
命經筵取稟。自明日入之。
정조 10년 · 목
敎曰。明日晝講爲之。經筵取稟。自明日入之。經筵中時帶禁堂人許遞。○弘文館啓言。明日晝講。以中庸爲之事。命下矣。本館只有五件。懸吐亦多訛誤。以此進講。極爲惶悚。何以爲之。敎以。進講件。以內閣所在抄啓課講時進講件。姑爲取用。畢講後。自本館微稟請出。卽爲還送。其餘本館所在五件。用於晝講時。經筵特進參贊上下番件。史官三件。取用於校書館。待畢講。卽爲還送。朝講時不足件。臨時取用於春坊。召對冊子。尙未決定。依例問議于領經筵草記。
정조 10년 · 목
文穆供。居士輩被捉後。矣身就囚本府。則禹德夏以微服來訪獄中。氣色愁沮曰。渠有勿禁帖圖給居士之事。而現捉於咸興將校。賴其兄聖夏給賂拔之云矣。且德夏曾謫海南時。效忠之父居在海南。各別顧護。故蒙放還鄕後。與效忠倍加親密。城內謫居之獻遂德夏。亦爲切親。居士輩行中。有魚面萬戶勿禁所志。此亦被捉於搜馳時云云。鞫廳議啓。德夏以微服入見。而獄吏許入。聖夏圖拔文書。而營校受賂。請令道臣嚴加覈實。如有關係獄情者。劃卽馳問。敎曰。營校獄吏之罪。待獄事究竟。分付道臣。詳覈嚴治。未晩矣。屢日設鞫。眞贓未覈。徒令獄情轉致疑亂。到今莫如諸囚拿來間。姑停之爲便當。而仁宅漢敬決無不知裏面之理。此外諸囚。亦有一般可問者。量宜更推。魚面萬戶成給勿禁帖。殊極痛駭。無論有情無情。不可仍以置之。該萬戶拿問處之。載質供。矣身在德夏家。聞居士被捉之後。其家人多有憂慮之色云矣。矣父以盜賊接主人。丁丑年分。被捉於松都。仍謫巨濟。癸巳年。又入捕廳而杖斃云云。鞫廳議啓。載質一向抵賴。而殆有奄奄垂盡之狀。亦不當一直加刑。敎曰。逃避一款。不必更問。情狀肯綮。凶謀根因。各別盤覈。毋或如昨日之漫漶。又敎曰。載質供中。渠父盜賊接主人之說。極爲殊常。漢敬泰守無非賊漢。則渠亦豈非賊徒之接主人乎。行止來歷及同情委折。更加嚴覈。仁宅漢敬供如前。又敎曰。推鞫姑罷。卿等退去。監獄等事。各別嚴飭該堂。
정조 10년 · 강
命大司憲沈豊之遞差。
정조 10년 · 목
敎曰。兩司長官。旣命先進去後謝恩。推鞫今已姑罷。無端不肅。徑先退去。事體所在。誠極未安。當該臺臣遞差。
정조 10년 · 강
以李命植爲知經筵。金尙集爲同經筵。趙時俊爲大司憲。尹蓍東爲大司諫。李敬一爲執義。趙衍德爲司諫。韓晩俗[裕:I-PERSON]柳孟養爲掌令。趙濟魯爲獻納。金啓洛金載翼爲持平。沈豊之爲副提學。鄭萬始爲應敎。李鼎運爲校理。尹序東李翼晉爲修撰。前望也。
정조 10년 · 강
遣承旨詣 宗廟　景慕宮。奉審摘奸。
정조 10년 · 강
御誠正閣。行晝講。經筵徐有隣。特進官鄭昌聖。承旨柳誼。玉堂曺允大吳泰賢。
정조 10년 · 강
以金翊休爲承旨。前望也。
정조 10년 · 강
飭未署經守令。今日署經。明日辭朝。
정조 10년 · 목
敎曰。司諫趙衍德聞有實故云。許遞。政官牌招開政。待下批。與未肅拜諸臺牌招。守令未署經者。至於十餘人之多云。使之今日署經。明日辭朝。
정조 10년 · 목
以李思祚爲司諫。鄭昌聖爲右參贊。李亨逵爲禮曹參判。成玉爲渭原郡守。
정조 10년 · 목
敎曰。以上元前後各一日弛禁。近成規例。自今夜至十六日夜。弛夜禁事。巡邏營門左右捕廳從事官及左右巡廳監軍發牌聽傳敎。
정조 10년 · 강
弘文館以召對册子問議啓。
정조 10년 · 목
弘文館啓言。召對繼講册子。就議于領經筵洪樂性處。則以爲宋名臣言行錄。實多可觀。講討之際。似有資益云矣。
정조 10년 · 강
府院啓。李魯春事處分間姑停。
정조 10년 · 강
命明川人金汝俊。海州人金就星。加給歲饌。
정조 10년 · 목
因咸鏡監司李★(土+甲)歲饌題給狀啓。敎曰。明川同知金汝俊今年洽滿百歲。依他道例。加給歲饌。以示朝家尊年之意。又因黃海監司嚴思晩歲饌題給狀啓。敎曰。海州前同知金就星年滿百歲。歲饌加給。
정조 10년 · 강
詣 璿源殿展拜。
정조 10년 · 강
御宣政殿。行常參。兼行次對。
정조 10년 · 강
敦諭贊善金履安。經筵官閔彝顯。諮議曹霖。
정조 10년 · 목
敎曰。前後敦召。罄悉予意。側席之念徒勤。造朝之期尙遠。自顧誠淺。曷勝慚恧。幼學壯行。儒者之常事。同休共戚。世臣之本分。而爾以乃祖之孫乃父之子。早襲詩禮之訓。素抱經濟之志。若有不我遐棄之心。則此豈固守東岡之日乎。噫。世道人心。如水益下。茫無涯畔。所急者惟副手梢工耳。予雖否德。亦有願治之誠。苟求共理之人。捨爾等伊誰。矧今三陽泰面。天時方新。惟我元良衣尺漸長。智思日開。此時薰陶導迪之責。專須山林宿德之士。爾方位在宮僚。延頸之忱。不待予言。必倍他人矣。爾勿以予言爲應文。幡然登道。以副予如渴之望。遣史官傳諭于贊善金履安處。爾登薦剡。今幾年矣。予則有如渴之望。而爾則懷若浼之心。招旌屢勤。遐躅難面。前後敦召。徒歸一場文具而止。反顧誠淺。慚恧而已。爾以世祿之臣。讀書求道。豈無幼學壯行之願。而終守肥遯之志。不念兼濟之義乎。噫。三陽泰來。天時方新。此實體天茂對之一初政也。爾若欲相助爲理。則扶植世道。矜式士林。此政其時。豈爾退處丘園之日乎。矧今元良智思日長。冑筵將開。輔導敎迪之責。專須山林老成之人。予之企佇而期望者。實倍於前。爾獨無延頸之忱乎。卽須幡然登道。以副予意事。下諭于經筵官閔彝顯處。崇儒重道。有國之先務。而緣予誠淺。尙未能致一賢士於朝端。徒勤招旌之禮。未見縶駒之咏。反顧慚恧。無以爲言。噫。爾以林下讀書之士。亦有幼學壯行之願。若以予一人謂不可有爲則已。不然此豈終守肥遯之日乎。矧今元良尺衣日長。冑筵將開。此時導迪之責。專須宿德之人。而爾旣膺薦剡。又居官銜。延頸之忱。必倍他人。想不待予言之屢煩。而賁然來思矣。爾須體予敷心之諭。卽起登道。用副如渴之望事。下諭于諮議曹霖處。
정조 10년 · 강
有政。吏曹判書金魯鎭進。
정조 10년 · 목
以李度默爲大司諫。李太亨爲中學敎授。
정조 10년 · 강
命刑曹判書李在簡勿待命。
정조 10년 · 목
刑曹啓言。因煙草廛亂賣人査治草記。過五日後論理草記事。命下矣。李德信素有都庫之名。故廛人之必欲痛禁。專在此漢。依律刑配。斷不可已。金處達馱來西草。不給本廛。圖囑推來之計。有不可掩。杖八十之律。在所難免。李熙穆身爲士子。受囑擔當。藉勢奪給。論其所爲。節節可駭。而西草旣是處達之物。廛人未捉買賣之跡。則比諸亂賣。不無差等。以不應爲律照勘。而袛緣臣處事顚錯。推捉之初。未卽囚禁。議讞之際。又欠別白。一則臣罪。二則臣罪。敎以。卿則不過一時做錯。當初下敎。亦出責備。豈必別有深意也。又啓言。因鄭光夏事。該掌吏嚴治。待明朝擧行後草記事。命下矣。光夏旣是掖屬罪汰之人。則掖屬隨行時所被 恩典。今於十年之後。敢爲干請。事極無嚴。旣有參酌之命。雖不敢請勘。而該掌吏尹學洙。光夏來歷。決無不知之理。而互相符同。有此循例入啓之擧。論厥罪狀。亦涉痛駭。學洙決杖一百。報恩縣徒三年定配。此莫非臣矇未照管之致。惶恐待罪。敎以。該吏所爲。雖極痛駭。因此發配。無異替治。殊欠禮使之意。此草記今番分揀。待罪一款。朝已下敎矣。
정조 10년 · 강
御重熙堂。行童蒙講。
정조 10년 · 목
童蒙敎官金正淳趙鎭坤成鼎柱李東野率諸童蒙。以次進伏。命卿宰承旨閣臣子若孫中參講人。亦爲相率以入。各講其所課書。正淳訓下徐偉輔年十四。父京畿監司有防。徐鳳說年十四。父判書有寧。金範年十一。父前郡守履顯。李庚壽年九。父右副承旨祖承。以上純通。李熊甲年十五。父前承旨泰永。洪千驥年十四。父前府使述祖。金必壽年十四。父縣監鍰。李圭錫年十三。父幼學英紹。張文壽年十三。父監察至冕。李相年十四。父前郡守溏。李喜老味年十。父幼學汸。李貞龍年九。父前參判秉模。沈道一年八。父前正言埉。李達孫年九。父幼學重植。以上通。徐夢祥年十二。父 弘陵令有豐。尹曾玉年十。父前佐郞羲厚。以上略。 李喜奎年十一。父幼學秉源。李因年十四。父幼學英選。兪仁達年九。父前縣監漢膺。徐希英年十二。父長連縣監配修。以上粗。鎭坤訓下徐者金年十五。父前判書浩修。純通。曹萬壽年十三。父信川郡守翬振。申二松年十三。父進士宅彬。呂祖慶年十三。父幼學龜永。徐五童年十二。父幼學洛修。邊曾祿年十一。父幼學相岳。趙杶喜年十一。父幼學時夏。李貞達年十。父前正言敏采。鄭完伊年十。父幼學來昌。金胤吉年十四。父幼學聖玉。以上通。李重慶年十。父幼學冕會。朴喆伊年十三。父前都事彝源。徐完金年十二。父前判書浩修。以上略。金啓悅年十四。父幼學處大。柳俊昌年十一。父幼學宗永。任麟若年十。父木川縣監希厚。李又孫年十二。父前判書在簡。以上粗。鼎柱訓下朴瑞得年十三。父行左承旨祐源。鄭申童年十一。父前承旨東浚。李藍喜年十三。父幼學喆祚。金俊吉年八。祖前參判尙集。以上純通。成彭耼年十三。父前校理德雨。曹冑玠年十三。父幼學晦振。鄭耼老年十二。父洗馬述仁。朴慶采年十。父 光陵令明淳。徐乭金年十五。父校理瀅修。以上通。林億乭年十二。父故大司諫鼎遠。尹持萬年十一。父幼學益烈。韓元翼年十。父前校理晩裕。李元凱年十。父幼學載玉。洪丁孫年十。父生員景斗。尹翼成年九。父幼學魯東。趙五喜年十四。父幼學時夏。洪辰成年十四。父故承旨景顏。以上略。李年孫年十三。父生員勉輝。粗。東野訓下尹曾璞年十四。父前佐郞羲厚。李得玉年十四。父進士鴻逵。金陽一年十四。父幼學正默。趙錫重年十二。父縣令鎭明。李能天年十。父前校理翼晉。李廣天年十四。父前校理翼晉。以上略。閔夢說年十三。父副司果百準。趙星大年十三。父進士學魯。李檜錫年十一。父前縣監周憲。金麟得年十一。父幼學遠根。徐大門年十二。父前正英輔。李曾文年十二。父學生光祐。徐有儀年十一。父幼學季修。李濬億年十一。父幼學恒源。柳仁慶年十二。父參奉師模。趙興乭年十一。父幼學學閔。李壽昌年九。父幼學偉祐。尹同伊年十。父幼學勉縝。兪錫伊年八。父幼學漢直。以上粗。命自前入講。童蒙徐偉輔李藍喜徐者金。呼名書講栍。仍賜饍。諸童蒙爭先拾取。命入侍諸臣。使之裹給。賜紙筆墨有差。
정조 10년 · 강
命放禁府刑曹輕囚。及各司各營拘留人。
정조 10년 · 목
敎曰。適値元宵。禁府輕囚保放中朴廣源金浩成李商五趙翼鉉李得泌徐有年具綜李光益。時囚中韓翼商金思羲金履鎬金啓淳李熻李象鼎李衡弼朴吉源柳煥輔趙拓壤柳得恭趙弘鎭曹允大吳泰賢成種仁。幷分揀放送。保放中崔在修。査事雖未了。曠官可悶。付過放送。刑曹時囚中黃景文李東培幷放。各司各營門拘留人。幷放送。
정조 10년 · 강
命大司成李秉模從重推考。
정조 10년 · 목
敎曰。除拜之後。諉以本職之未及出肅。奉審不爲參班。常參亦不陞殿。揆以事體。已極未安。次對座目。又復懸頉。以至過三日出牌。無端違傲。分義所在。萬萬寒心。行大司成李秉模從重推考。更卽牌招。違牌勿爲呼望。辭疏亦勿捧入。
정조 10년 · 강
命度支購宋名臣言行錄。
정조 10년 · 목
因弘文館召對册子。宋名臣言行錄。不得備帙啓。敎以。進講件及諸臣件。當爲八件。不必準此數。以進講一件。參贊官閣臣玉堂上下番翰林各一件。無論鄕本唐本。合六件。令度支依例購貿。
정조 10년 · 강
平安監司啓決遣度數。命刑曹詳考以啓。
정조 10년 · 목
因平安監司決遣度數開坐事啓。敎以。狀本卽他道所無之例。令刑曹詳考。使之草記。○刑曹啓言。溯考久遠文書。俱無載錄。秋官志 先朝十四年。傳曰雖以大典所載觀之。每朔堂下官決訟度數。三朔內漢城府掌隸院。小事三十度。大中事二十度。刑曹小事五十度。大中事三十度。不準者降一階。而近來此法不行。各別申飭。申明舊典可也。又按大典曰。每歲季。觀察使具守令七事實蹟啓聞。詞訟卽七事中一也。決獄度數之歲未狀聞。法典所載。而啓本中以爲。歲未獄訟度數。開錄狀聞。已有定式。又曰詞訟無大段決理者。以獄囚開錄于後云。以此推之。當初定式。亦是申明大典。而外方擧行。漸成文具。只以獄囚啓聞。至於各道之幷與文具而廢之者。俱未詳知矣。
정조 10년 · 강
以趙鼎鎭爲承旨。前望也。
정조 10년 · 강
進京各司各營乙巳年會計簿。
정조 10년 · 목
戶曹糧餉廳常賑均廳兵曹訓局禁營御廳守廳總廳。時在黃金三百三十兩零。銀子四十一萬五千四百五十九兩零。錢文百二十一萬八千二百六十四兩零。綿紬九十三同十六疋零。綿布六千九百九十三同零。苧布五十六同三十八疋零。布子一千四百六十二同十九疋零。米三十四萬六百三十二石零。田米九千四百七十五石零。太四萬七千八百十二石零。皮雜穀九千七石零。
정조 10년 · 강
以鄭東浚爲吏曹參議。沈豊之曹遠振徐龍輔爲承旨。前望也。
정조 10년 · 강
重推違牌臺諫及銓堂。
정조 10년 · 목
執義李敬一。掌令柳孟養。持平金啓洛。獻納趙濟魯幷違召。敎曰。以求助之意。際歲初之時。許多臺臣之無端違牌。果何道理。年少新進之怠忽。固甚可駭。至於長官之如是效顰。尤豈不寒心。有情勢外。今日無端違牌臺諫。一幷爲先從重推考。○吏曺參議鄭東浚違召。敎曰。義無必遞。坐違再召。揆以道理。萬萬未安。爲先從重推考。此傳旨勿施。更爲牌招。申飭出肅。
정조 10년 · 강
兵曹判書徐有隣。吏曹參議鄭東浚上疏辭職。賜例批。
정조 10년 · 강
重推吏曹參議鄭東浚。
정조 10년 · 목
東浚連違召命。敎曰。辭疏旣承批矣。且無情勢之可言。前此再違召命。揆以分義道理。固甚未安。焉敢更事違傲乎。近來叨是職者。以苟免視作能事。無於例之處義。不當援之嫌避。牽挪捏引。仍成一副當習俗。寧有如許事理。見任雖云淸要。早未圖免於通擬之時。則旣拜之後。徒然固辭曰。以人不稱才不堪。銓地一步。認爲鐵限。苟如是也。外此行公之人。豈皆人稱才堪而然。誠以怵迫於分義道理。未敢終辭而力避故耳。此銓堂惟事占便。一不承膺。自銓郞已然。以至今日。辭疏反以辭小受大。曲爲之說。此無他。避睢盱也。避燥濕也。豈可一任其逡巡。吏曹參議鄭東浚從重推考。待明朝。更卽牌招。嚴飭行公。
정조 10년 · 강
召見奉朝賀金致仁。綾恩君具允明于誠正閣。
정조 10년 · 목
允明啓言。大典通編限品敍用條。 陵殿廟社宗薄五上司。郞官監察禁府都事外。文臣之戶刑工三曺。蔭武之該司判官以下無礙事。新有定式。則京司詞訟之職。自有無礙之窠。旣許京司詞訟。則不必經察訪監牧官。然後始擬守令。而通編增條。中庶經察訪監牧官。始擬守令云者。未免逕庭。旣乖於經詞訟擬守令之法。又違於新節目限品敍之意。中人固當言始擬。而庶則經詞訟可擬守令。經外詞訟。亦可擬守令。請始擬守令之始字。改以亦字。從之。又啓言。部將品數。大典只有參上從六品。續典有參下而不言品數。只云受八品祿。尙無定制。四山參軍。大典通編亦無品數。漢城參軍品數。臣未能詳記。退出考見。漢城參軍。若果七品。則四山參軍品數。亦以七品懸錄乎。敎以。九品施行。
정조 10년 · 목
以韓商新爲正言。尹㬦姜彝正爲修撰。
정조 10년 · 목
兩司諸臺不爲詣臺。政院啓除在外疏批未下外。未肅拜呈告人員。幷牌招。敎曰。昨日下敎。不啻諄複。又有爲先重推之命。揆以臺體。宜卽來避。而經宵無一言。今日反請牌招。寧有如許事體。兩司諸臺。有情勢外。幷從重推考。此啓辭勿施。只以推考外諸臺出牌。
정조 10년 · 강
應敎鄭晩[萬:I-PERSON]始疏陳母病。賜例批。
정조 10년 · 강
特補吏曹參議鄭東浚爲水原府使。
정조 10년 · 목
東浚又違召命。敎曰。昨日飭敎。果如何。而又復違召。見職之如是自劃。有甚所據。更令牌招。徒損國體。吏曹參議鄭東浚。水原府使除授。使之當日辭朝。時任府使。遞付京職。承旨適有闕。今日政擬入。
정조 10년 · 강
命敍吏曹參議前望坐罷人及承旨罷散人。
정조 10년 · 강
以趙鼎鎭爲吏曹參議。前望也。
정조 10년 · 강
飭銓曹擇擬三司。
정조 10년 · 목
政院請玉堂未差之代。政官牌招開政。允之。敎曰。不過一時申飭。排望苟簡。常參日譴罷玉堂。幷敍用。俄於兩司請牌啓辭。又有飭敎。則兩司自無一人來避。亦無一人傳啓。近來政院事皆如此。傳敎之不卽頒布。極爲駭然。該房承旨遞差。以此以彼。兩司諸臺。勢難蹲仍。昨今問備諸臺。幷遞差。其中有情勢人許遞。朝參在近。今日政。以在京無故人中。有風裁敢言事之人。各別擇擬。如是下敎。而苟然充擬。政官難免其責。以此申飭。
정조 10년 · 강
召見下直守令于誠正閣。
정조 10년 · 강
有政。吏曹判書金魯鎭。參議趙鼎鎭進。
정조 10년 · 목
以李復永爲承旨。新望也。李在簡爲大司憲。洪秉纘爲大司諫。姜彝正爲執義。趙衍德爲司諫。姜世綸爲掌令。閔彝顯爲持平。許晊爲獻納。安策爲正言。金啓洛爲校理。尹㬦爲副應敎。李延伋吳泰賢爲副校理。孟至大爲副修撰。李普瞻爲麻田郡守。崔弘毅爲靑陽縣監。○敎曰。參政銓官。從重推考。三司山林外。在外及有情勢實故。時帶校正郞廳人。幷許遞。政官牌招開政。○再政。以朴天衡爲大司諫。李敬一爲執義。李殷模金熙朝爲掌令。洪周萬爲司諫。趙濟魯爲獻納。李羽晉爲正言。徐美修爲副校理。吳泰賢爲副修撰。○因典獄主簿參奉望筒。敎曰。聞其事實。該曹不爲分付云。然則非渠輩之罪。汰去分揀。此望筒勿施。
정조 10년 · 강
以李邦榮權★(示+嚴)李集斗洪明浩李泰永爲承旨。前望也。
정조 10년 · 강
遞大司憲李在簡。承旨李邦榮。
정조 10년 · 목
在簡有實故。政院不得出牌故也。邦榮吏兵批兼進啓辭。不成體段故也。
정조 10년 · 강
以金履素爲刑曹判書。具允明爲禮曹判書。前望也。
정조 10년 · 강
持平金載翼上疏。賜批。
정조 10년 · 목
疏略曰。殿下臨政願治。夙宵憂勤。而治效不著者。豈非立志不能奮厲。做事不能篤實。有以致之耶。殿下當至艱之會。任至重之責。是必有恹弘開拓。振發淬勵。然後乃可以仰副我 祖宗付托之盛。而今乃雍容暇豫。循故守常。弛張之間。作輟相仍。又無承佐之臣。仰贊明志者。惟以簿書期會。無違式例爲廟謨。筯力趨走。苟免誚責爲家計。國家之多少利害。未嘗擔負。以致聖明獨勞於上。而國事日非於下。言念及此。寧不澟然。今我王世子睿質天成。蒙養以正。實在此時。未敢知殿下所以朝夕提誨。儲宮所以尋常觀感。果然一出於正乎。躬行節儉。殿下所固有。而苟不如夏禹菲衣惡食。則未足以示儲宮。恢張言路。殿下所常行。而苟不如大舜好察邇言。則未足以示儲宮。成就人才。意非不盛。而必若文王鳶魚作人。然後可以爲法。愛恤民生。德非不洽。而必若康誥如保赤子。然後可以爲範。以實心行實政。則制治之具。胎燕之方。亦必兼濟而互益矣。昨冬微雷。靑臺所不知。而殿下獨聞之。寂感之妙。斯可仰覷。今者日微之災。復在三元之初。陰陽消長之所係。忠達賢邪之所分。天之所以警告我殿下者。亦豈徒然哉。臣不暇遠喩。惟以近日徵討事觀之。義理不明。刑政失當。駸駸然人將不人。國將不國。則安得無未當天心。譴謫之至此乎。伏願殿下將前後執法之請。一一允從。夬正典刑。永固國勢焉。批以。所陳諸條。言甚切實。當留意。
정조 10년 · 목
正言李羽晉啓言。李魯春酌處之後。兩司諸臣陳啓爭執。實出公共之憤。而殿下不惟不賜兪音。遽下摧折之敎。伊後臺臣誤認處分之批。置之姑停之科。及承筵敎之後。又不復申前啓。得請乃已。伈泄而退。揆以臺體。寧不寒心。請寢發啓兩司譴罷之命。伊日姑停臺臣及常參後詣臺。不發啓臺臣。幷罷職。批以。李魯春事。大於此之罪名。多已停啓。蓋不如是。則非所以嚴隄防。適足爲壞隄防之歸。大抵魯春情狀。非不曰可惡。似此換頭易面之人。何必責之以常情。然而乍停乍發。永作前啓。不已屑越之甚乎。速停此啓。以嚴隄防。末端事不允。
정조 10년 · 강
有政。吏曹判書金魯鎭。參議趙鼎鎭進。
정조 10년 · 목
以嚴璹爲大司憲。趙弘鎭爲副校理。成種仁爲修撰。沈晉賢爲司書。曺允大爲弼善。
정조 10년 · 강
御春塘臺。行春等試射。
정조 10년 · 목
兼司僕任慶柔騎蒭三中。李仁協鳥銃貫三中。竝直赴殿試。
정조 10년 · 강
掌令金熙朝上疏。賜批。
정조 10년 · 목
疏略云云。批以。所陳諸條。言皆切實。當留意。點閱事。令廟堂稟處。一經講事。議論岐貳。隨時更張。以難硬定。殿最守令事。處分意在。爾其勿辭。
정조 10년 · 강
行晝講于誠正閣。經筵徐有隣。特進官尹蓍東。承旨李泰永。玉堂曺允大吳泰賢。
정조 10년 · 강
以曺允大權裕爲校理。前望也。
정조 10년 · 목
以鄭萬始爲校理。徐美修爲修撰。李鼎運爲副修撰。李延伋爲弼善。李在協徐浩修爲知經筵。吳載純閔鍾顯爲同經筵。趙心泰爲黃海兵使。○吏曹啓言。徐美修時帶副校理。而誤認軍銜。擬入受點。惶恐待罪。請望筒勿施。敎以。勿待罪。其代今日政差出。卿則難免不審之失。推考。
정조 10년 · 강
以朴祐源爲江華留守。備薦也。
정조 10년 · 강
命明日 景慕宮展拜時。百官隨駕置之。
정조 10년 · 목
敎曰。明日詣 景慕宮展拜。再明日仍行酌獻禮。路由月覲門。百官行禮及隨駕。依昨年例置之。○敎曰。明日展拜時。別雲劍外。侍衛皆以入置磨鍊。雲寶劍置之。禁軍以出番五十人。入番五十人隨駕。外各營入直步軍各留十名。馬軍各留五名。訓將率領。一依昨年朔祭親行時例爲之。大門及墻外環衛軍兵。以禁營出番鄕軍二哨。御營出番鄕軍一哨。除出使用。留陳斥侯等節。亦依昨年例除之。挾輦軍以金虎弘化門入直軍中。各以五十名除出用之。其餘出番軍兵。切勿出用。標下軍竝以入直軍用之事分付。結陣處所。駕前駕後槍劍軍等。亦依昨年例磨鍊節目事。亦爲分付。○敎曰。明日當以袞袍展拜。冕服行禮。以此知悉。
정조 10년 · 강
命加抄輪對武臣。
정조 10년 · 강
飭諸道歲饌題給老人等。更爲修啓。
정조 10년 · 목
慶尙監司鄭昌順以正朝歲饌題給啓。敎以。京外歲饌。勿論士庶。堂上官以上年七十。曾經實職人年八十。各賜米肉。京兆抄啓數過數百。此則從官班族。多在京故耳。雖以外邑言之。如兩都畿湖。其數亦甚夥然。獨於本道以七十州幅員之廣。豈或若是零星乎。此必該道因循謬例。不然區別加抄而然。昔在 先朝推恩頒令之後。又因 特敎。士庶應資之人。竝付同知僉知。此豈非實職乎。以此意令廟堂措辭行會。仍令道伯詳考敎旨。更卽修啓。諸道一體行會。
정조 10년 · 강
詣 璿源殿。展拜。
정조 10년 · 목
具翼善冠袞龍袍。乘輿出摛文院。詣 殿門外降輿。入 殿行禮訖。乘輿由仁政門還內。
정조 10년 · 강
雲觀奏巳時午時。日有食之。
정조 10년 · 목
敎曰。日食天變之大者也。詩不云乎。十月之交。亦孔之醜。薄蝕之災。何時非災。而況月正元日乎。三元之辰。卽發育庶物。導迎休祥之日也。然則靑臺之奏。胡爲乎今日。眇予小子臨御已一紀。政令則無一可稱。世道則有萬可憂。上無以悅豫天心。下無以懷保民生。以今之時。觀今之災。亦未足以稱災。凡所以召災之由。弭災之方。擬待 壇享禮成。臨門博詢。責躬求言。亦未暇於應文。而在予恐懼修省之道。宜先剋責之義。今日減膳。
정조 10년 · 목
敎曰。農者民之常也。民依於農。何待勸爲。然而三元之日。十行之綸。歲未嘗闕焉。豈以文具云乎哉。槪所以敦實政也。重民食也。嗟。我八路良長吏。其或體予之意否。往歲穡事稍登。民力賴裕。而流亡者尙多未集。瘡痍者尙多未蘇。繼此有年。方祝之於方寸之中。而降康之祥。其何敢長恃耶。然則人事之不可緩。尤明矣。臘雪驗三白之徵。犂雨屬千耦之期。庤乃錢鏄。薄言在野。此政其時。凡在牧民之列。俱兼田畯之職。其所以勸諭而興起之者。顧何待申告之修耶。宵旰一念。玆布憧憧之意。須各實心勸農。不以文具看事。下諭于八道監司。兩都居留之臣。
정조 10년 · 강
命 太廟展謁。以旬前後擇日。
정조 10년 · 목
因禮曹啓。敎以。初八日爲之。 永禧殿　景慕宮展拜。展謁日兼行。
정조 10년 · 강
遣戶曹郞官。存問奉朝賀金致仁。領府事金尙喆。
정조 10년 · 목
敎曰。金奉朝賀領府事家。歲饌依昨年例。令該曹加數輸送。仍令郞官存問。原任閣臣徐命膺黃景源家。歲饌亦依昨年例。加數輸送。
정조 10년 · 강
詣 景慕宮齋宿。
정조 10년 · 목
具翼善冠袞龍袍。出賓陽門。由月覲門。詣 本宮展拜。仍爲齋宿。○本宮提調鄭民始啓言。凝鑾橋越邊民人等資賴之道。朝家必欲區處。而渠輩所願弓帒筒介及席子作貢。俱有掣礙之端。有一事之無害於公私者。平安監營。有均廳會錄木三十同之每年會錄者。而以其木品之麤劣。均廳不得取用。每年出給貢人輩。以爲移換需用之資。今若令該營以純錢會錄。仍以此錢出給民人輩。限三四十朔。貿納貢木於均廳。則每年零餘。當爲七百餘金。已與均堂有所相議者。請下詢處之。敎以。均堂及前提調各陳所見。均廳堂上徐有隣曰。會錄木事。最無弊端。依此施行。則渠輩足以聊賴矣。前提調鄭昌聖曰。會錄木之限朔出給。使之聊賴。事甚便好矣。敎以。如是區處甚好。依此爲之。提調與承旨進詣 宮門外。招致凝鑾橋越邊民人曉諭。民始又啓言。 本宮守僕輩。料布之外。他無聊賴之資。不可無軫念之道。平安兵營。有每年均廳會錄木二十同。此亦依監營例。出給守僕輩。定其朔數。貿納貢木於均廳。而取其零餘。以爲資賴之道則似好矣。從之。
정조 10년 · 강
命承旨沈豊之洪明浩李泰永拿處。尋因傳旨分揀。
정조 10년 · 목
出宮時。不卽來待故也。
정조 10년 · 강
以尹蓍東洪仁浩李東馨朴天衡爲承旨。李秉模爲兵曹參判。前望也。
정조 10년 · 강
江華留守朴祐源陳疏辭職。賜例批。仍令當日辭朝。
정조 10년 · 목
以李集斗爲承旨。尹尙東爲大司諫。洪益弼爲左尹。趙尙鎭爲大司成。
정조 10년 · 강
遣承旨馳詣 永祐園。奉審。
정조 10년 · 강
行酌獻禮。仍還宮。
정조 10년 · 목
具冕服。詣版位。行禮如儀訖。入齊室。改具翼善冠袞龍袍。乘輿由月覲門賓陽門還內。
정조 10년 · 강
遞左承旨李祖承。
정조 10년 · 목
祖承以昨日詣閤承旨拿處時。同罪倖逭。上疏徑出。敎曰。區別處分。事實卽然。非爲此承宣曲護。則焉敢無難引義。如李祖承之稍知謹畏者。猶且不畏煩浼。此亦大關紀綱。此上疏還給。捧納承旨推考。承旨李祖承使之卽爲修省記入直。又敎曰。俄因李祖承上疏。雖有捧納承旨推考之命。而今日豈欲爲此閑漫酬應乎。 祖承之呈疏固可駭。豈可以僚員疏不可却之乎。職在近密。尙不知此箇事理乎。問備薄警。不已太輕乎。該房承旨遞差。在院承旨從重推考。 李祖承非不知嚴加處分。而猶屬曲循。呈疏委折。待其仕進。爲先問啓。○政院啓言。問于李祖承處。則以爲只認與諸僚同罪。冒呈辭疏。自犯瀆擾。惶懍不知所達云矣。○敎曰。處分之下。筵奏萬萬駭然。當該承旨李祖承爲先遞差。
정조 10년 · 강
遞承旨洪仁浩。獻納趙濟魯。
정조 10년 · 목
仁浩前知申旣遞之後。情勢似欲一遞。濟魯聞有實病故也。
정조 10년 · 강
汰內乘吳毅常。假注書朴蓍壽。
정조 10년 · 목
毅常擧行慢忽。蓍壽點下已久。尙不入直。省記不備故也。
정조 10년 · 강
命敍卿宰侍從堂上堂下罷削人。
정조 10년 · 목
因吏曹啓玉堂多窠。無以備擬。有是命。
정조 10년 · 목
以金光默權★(示+嚴) 爲承旨。沈豊之爲大司諫。 尹㬦爲司諫。 沈鏗爲掌令。柳畊爲正言。李太亨爲副校理。 李東稷爲修撰。尹序東爲副修撰。 鄭東觀爲司書。○再政。以曺允大爲獻納。○三政。以尹長烈爲司諫。○四政。以金履素爲大司憲。○五政。以趙時俊爲刑曹判書。○敎曰。 三司多窠。雖命開政。觀此政目。若有擇差之命。則必欲不擇差。誠莫曉其故。以三司差出。無日不開政。又或有日再開政之時。事體所在。萬萬未安。近日參政銓堂。從重推考。今日政。新除授三司。待下批。與呈告臺諫牌招。違牌切勿呼望。近來稱在外。誠一痼瘼。新除臺諫。如或更稱在外。曲循懸頉。則該房承旨難免重勘。牌去來。各別催促。朝參在明。新除中設或有實故人。更爲開政差出。易致夜深。奚暇講究啓草。政官姑勿退去。待三司牌去來畢到後。始入下直啓辭事分付。
정조 10년 · 강
以魚錫定趙鼎鎭朴天衡金翊休爲承旨。 前望也。
정조 10년 · 강
命校理鄭萬始拿處。
정조 10년 · 강
御仁政門。行朝參。
정조 10년 · 강
以李文源爲禮曹參判。金魯淳爲承旨。前望也。
정조 10년 · 목
敎曰。今將解凍。補土堂上不可不兼管禮曹。禮曹參判前望單子入之。待下批牌招察任。
정조 10년 · 강
命春到記。再明日爲之。
정조 10년 · 목
敎曰。同副承旨馳詣太學。今日夕食堂到記。收取以來。
정조 10년 · 강
遞兵曹參判李秉模。
정조 10년 · 목
以李魯春事。敎以。昨已悉諭。此啓之停與不停。係隄防之嚴與不嚴。決難賜批矣。○敎曰。持平金載翼。情勢似難行公。與引避退待人許遞。與未差之代前望單子入之。待明朝牌招察任。 李魯春事。院啓旣未承批。則不停不連。徑先退去。當該臺臣推考。此啓停否。決不可一任其推諉。此意令兩司知之。
정조 10년 · 강
以洪周萬爲執義。韓晩裕爲掌令。成種仁爲持平。前望也。
정조 10년 · 목
以李崇祜爲承旨。成德雨爲校理。蔡弘履爲兵曹參判。尹承烈爲刑曹參判。鶴林君焴嚴璹爲都總管。李秉鼎爲副總管。鄭觀采爲全羅兵使。吳載徽爲全羅右水使。柳文植爲坡州牧使。
정조 10년 · 강
命忠義金應斗相當窠調用。禁軍辛翊寧邊將除授。
정조 10년 · 목
敎曰。昨日所懷書進中。忠義金應斗縷縷敷陳之說。言皆切實。俄已特下優批。此等人須有收用之擧。可勵含噤之風。明日政。相當窠卽爲調用。詢及衛士。欲聞芻蕘之說。而二番內禁衛辛翊寧所進諸條。不惟該洽可尙。言有條理。亦足可聽。此等人亦宜有獎用之擧。邊將待窠。先卽調用。翊寧若以宣薦編伍。則初仕調用事。幷爲分付東西銓。
정조 10년 · 강
命假注書李德鉉李宗烈禁推。
정조 10년 · 강
判府事金熤陳箚。賜批。
정조 10년 · 목
箚略曰。臣之濫叨太常都提擧之任。實客臘二十八日。而 祭品再封。卽晦日曉事也。蓋此 祭品之墜壞。至有再封之擧者。誠該郞與典祀官之罪也。而若其不善檢飭。罪實在臣。臣旣不能自列其罪。又不能請罪該掌。臣罪到此益大。昨日譴罷之命。只及於提擧。而臣則免焉。朝家典憲。大欠綜理。伏乞亟降威罰。批以。箚辭萬萬過當。卿須安心勿辭。仍命遣史官傳諭。
정조 10년 · 강
以權欕爲承旨。李敬一爲應敎。姜彝正爲校理。曺允大爲修撰。前望也。
정조 10년 · 강
命承旨申大升。持平成種仁遞差。
정조 10년 · 목
昨於朝參。又以李魯春停啓事。申申下敎。而臺臣終不奉承。今日持平成種仁又詣臺傳啓。命喉院勿捧。李魯春前啓。喉院啓以臺啓體重。不敢不捧。敎曰。入稟之語。極甚駭然。該房承旨遞差。○承旨李聖圭具明謙金魯淳李泰永啓言。伏見傳敎下者。有該房承旨遞差之命。臣等聚首愕貽。繼之以憂歎也。臺臣傳啓。事體莫重。則旣傳之後。該房承旨之捧納。不失惟允之義。而嚴敎荐下。至被遞差之典。臣等不敢奉承。敎以。 承宣遞差之命。以稟語之駭然。非獨爲捧納一款。則豈可如是繳還。卿等事。亦甚駭然矣。原傳敎斯遠頒布。○敎曰。旣傳之啓。還令出給。反歸無例之科。而臺臣之如是推諉。不敢遽決。都出於畏約顧瞻之計。李魯春旣非逆賊。且於日前臺批。有壓重二字。則尤豈可如是相持。徒使國體傷損。何太不誠之甚乎。詣臺臺臣。爲先罷職。從當別般處分之。原啓以昨日批旨。先爲頒布。該房知悉。○諸承旨又啓言。伏見傳敎下者。有詣臺臺臣罷職之命。尤不勝憂慨之至。臺臣連啓。亶出於執法之義。處分截嚴。過加摧折。臣等職在唯允。不敢奉承。敎以。詣臺臺臣罷職之命。非但謂原啓之當停不卽停。臺臣轉稟之語。顚錯謊忙。以李魯春事。看作大憝巨慝之負犯。有若沫血請討者然。寧有如許擧措乎。誠如今日臺臣之言也。名之曰臺啓。則自按律及流竄。以至削罷遞推。而一發之後。將無可停之日乎。全昧臺體。固已可駭。奏語不誠。烏可無警。卿等職在近密。有此復難。何必相持。徒致葛藤。臺臣罷職之命。特爲還收。仍以置之。太關國體。以遞差頒布。
정조 10년 · 강
命春到記儒生試取。更待下敎爲之。
정조 10년 · 목
藥院三提調啓言。臣等伏聞聖候有微感之節。而明日殿座。姑無退行之命。竊伏念此時寒殿。竟日臨御。必致添損之節。伏乞亟命退行焉。敎以。明日殿座置之。日字更待下敎爲之事。分付成均館。卿等早爲退去。
정조 10년 · 강
大司憲金履素。大司諫沈豊之聯箚。賜批。
정조 10년 · 목
箚略曰。伏見夜下傳敎。則以李魯春啓辭。有此啓停否。不可一任其推諉。此意令兩司知之之敎。噫。臺閣之論。卽一國公共之議。其發之也。惟公議是循。其停之也。惟公議是聽。不如是而或停或連。一遵上旨。則殆同有司之奉承。全沒言官之職責。國家之設置臺閣。豈徒然哉。苟使臣等徒知聖敎之嚴畏。不顧公議之可否。遽爾停啓。此不過一二人奉行聖敎而已。非出於公共之論也明矣。設令此啓在所當停。殿下敎之使停。則臺閣體例。已無可言。而亦豈不仰累於聖德。爲弊於後日耶。伏願收還夜下傳敎。以光聖德。以存臺體焉。臣等治箚將上之際。又伏見傳敎下者。今日詣臺臺臣。始焉譴罷。終焉遞差。噫。何殿下過擧之至斯也。臺臣之詣臺傳啓。只見其擧職。未見其失當。則辭敎間沮抑。猶欠翕受之量。況罷之遞之。不少顧藉者乎。伏乞亟寢成命焉。其罷其遞。罪名雖異。其爲摧折則一般。而職在出納之地者。固當務積誠意。得寢乃已。而草草數語。徒事塞責。畢竟頒布。略不留難。臣等謂在院承旨。幷施譴罷之典。斷不可已。批以。夜下傳敎中先令兩司知之云云。蓋不欲敎之使停也。卿等以予謂之參涉於停連。果成說乎。原傳敎。豈必還收。承宣譴罷事。覆逆之擧。失之太酸。一猶然矣。烏敢再事煩瀆乎。所請罪名。尤不襯似矣。○敎曰。此等不緊章箚。無難捧入。當該承旨權欕遞差。且以兩司長官事論之。其言之當否姑勿論。瀆擾於調痾之中。揆以事體。萬萬未安。大司憲金履素。大司諫沈豊之。爲先從重推考。
정조 10년 · 강
遞大司憲金履素。大司諫沈豊之職。
정조 10년 · 목
金履素沈豊之以避嫌啓。批以。卿等箚辭避辭。不失寧激之義。且其句語間多錚錚處。予非不欲假借。而要之臺閣自有臺閣體例。一或放忽。流弊所關非細。而前持平成種仁之擧措。極甚怪底。始於詣臺之初。以連啓轉稟。及其傳啓之後。以竢勘轉稟。似此臺體。卿等曾或見之未。從今以往。避嫌之規。改以微稟可乎。罰止遞職。已失太輕。卿等之如是分疏。可謂察小而遺大。勢難例批。依啓。
정조 10년 · 강
遞承旨李聖圭金魯淳李泰永。以金尙集李祖承洪明浩代之。 前望也。
정조 10년 · 목
聖圭引義出去。魯淳泰永聯疏引義故也。
정조 10년 · 목
以洪秉纘徐有成洪周萬李敬一爲承旨。周萬敬一陞資也。趙弘鎭爲兼司書。李光德爲楊根郡守。金應斗爲禮賓參奉。
정조 10년 · 강
正言李羽晉疏陳母病辭職。賜例批。
정조 10년 · 강
命百官所懷。作成册子。藏于廟堂。
정조 10년 · 목
敎曰。百官所懷。先令各該司堂上爛商。仍又聚會廟堂。更加看詳。可以草記者草記。可以貼目者貼目以啓。待批下。作成册子。藏于廟堂。以爲後考之地。○敎曰。各司回啓有命。 六曹堂上不可不備員。吏曹參判參議前望單子入之。待下批牌招。禮曹兵曹刑曹參議。難付生手。幷仍任前職。亦爲牌招察任。自今日專意擧行。
정조 10년 · 강
以李䕫爲承旨。沈豊之爲吏曹參判。趙鼎鎭爲吏曹參議。尹蓍東爲兵曹參判。蔡弘履爲大司憲。宋鍈爲大司諫。前望也。
정조 10년 · 강
命平安都事金致光。待窠內擬。
정조 10년 · 목
敎曰。今因肅單。始聞知平安都事金致光。卽翼虎將軍之支孫云。因此若有落仕之擧。是豈朝家收錄之意。待窠更爲內擬。
정조 10년 · 강
定老職加資。每歲首下批之規。
정조 10년 · 목
敎曰。朝官年八十。士庶人年九十以上。每歲加資。載在法典。而在京朝官。按例陞資。而外此京外士庶人及外邑朝官。 銓曹無以知之。須有子孫上言然後。始乃覆奏。在朝家尊年之意。不宜如是斑駁。自今年爲始。京則五部搜訪。外邑則各該地方官躬親訪問。報于京兆及巡營。別單或狀聞。而明年應資人。趁今歲前入啓。待歲初政。加資下批。夫人封爵準此例。予御極以來。歲首必命開政。專爲老人之陞資也。如是申飭之後。歲首下批。亦宜有劃一之規。自明年每於正月初二日。以老職加資下批政事入稟事。定式施行。仍令吏曹以此傳敎。知委京外坊曲。今年則係是令初。隨報來使之啓聞。待啓下續續下批。
정조 10년 · 강
命假注書李德鉉李宗烈。姑爲仍囚。
정조 10년 · 목
因德鉉等囚單子。敎以。此等不畏法之新進。宜令知有國綱。姑爲仍囚。待推鞫收殺後捧供。
정조 10년 · 강
命 社稷大祭初獻官安川君烓。罷職不敍。
정조 10년 · 목
敎曰。因獻官付標事聞之。受誓戒三更前。已爲之云。二更誓戒。前所未聞。當該初獻官。亟施不敍之典。以懲日後。
정조 10년 · 강
命回還漂民等。給糧下送。
정조 10년 · 목
備局啓言。北京回還漂民。濟州李應春等十一人。 康津朴直健一人所供辭緣。別單書入。而下去時善爲饋食。替給刷馬之意。請分付沿路各道。敎以。民命之生還。極爲奇幸。分付賑廳。優給糧資。仍令嚴飭沿路。次次給糧交付各該地方。
정조 10년 · 강
酌配刑曹罪人李聖彬等。
정조 10년 · 목
因刑曹都囚徒。敎曰。李聖彬嚴刑一次島配。金召史嚴刑定配。楊德福交通逆宦罪。刑推一次定配。此後更有此等之事。幷與次知中官刑配。斷不可已。內侍府書員捉來分付。
정조 10년 · 강
命慶尙左水使柳孝源越俸一等。 釜山僉使李運祥拿處。
정조 10년 · 목
慶尙左水使柳孝源以倭船及漂民船領付啓。敎曰。雖是尋常漂人領付。邊情何等莫重。初七日以二十七日書報。而該僉使只請決棍。寧有如許紀律。該水使柳孝源爲先越俸一等。僉使李運祥拿問處之。其代明日政差出。○統制使金永綬以倭船及漂民船問情啓。敎曰。以漂人事。前後申飭果何如。向來事後。更有申飭。則又以本道沿海邑民人如是漂泊。事極駭然。此後更加嚴飭。○東萊府使李頤祥以倭船及漂民船問情啓。敎曰。不以留鎭將書塡。忽稱假將。亦關邊情。該萬戶拿致嚴棍。捧供狀聞事。分付該水使。
정조 10년 · 강
守禦使鄭尙淳以南漢軍餉添補會錄啓。
정조 10년 · 목
敎曰。甲辰條添餉大米入庫實數。幷與米邑。當從近摘奸。以考其虛實。卿先爲知悉。
정조 10년 · 강
召見大臣。藥院提調于誠正閣。
정조 10년 · 목
爲承候來待故也。○左議政洪樂性啓言。士族婦女年九十封爵。載在法典。而故縣監李最之妻年今九十二。以庶名不得封爵云。最之旣經守令。則不但與白徒庶流有間。一名之人。自是士族之子若孫。則似當傍照士族之例。而事係恩典。請令該曹稟處。予問諸大臣。領敦寧鄭存謙。判府事徐命善金熤。皆以爲然。從之。 樂性曰。諸大臣之議旣如此。李最之妻。依士族例封爵。此後則依此例定式擧行之意。請分付該曹。從之。又啓言。伏見傳敎下者。老人加資。每於歲首擧行事定式。尊高年之聖意。不勝欽歎。似聞嘉善姜杭。今年卽大科回榜。前同敦寧尹光紹。今年爲小科回榜云。在前無論大小科回榜之人。必關由朝家然後。始爲謝恩遊街。故敢此仰達。從之。敎曰。大科回榜。尤係稀異之事。令本道優給宴需。兩人氣力。如可强力登途。上來時。令沿路各該地方官給馬。又啓言。漂民出送禮部咨文出來矣。以來頭使行。別伸謝悃之意。令槐院撰出回咨。正書安寶。定禁軍騎撥。下送灣府。傳給鳳城將。以爲轉致北京之地。從之。又啓言。監察茶時事體。不輕而重。昨日經宵不稟。竟致闕却云。當該承旨罷職。刑曹參議仍任傳敎。政院誤認擧行。其所做錯。亦甚非細。請該承旨從重推考。刑曹參議仍任單子。以朴天行改付標。宋鍈仍任大司諫。從之。
정조 10년 · 강
有政。吏曹判書金魯鎭。 參判沈豊之。參議趙鼎鎭。兵曹判書徐有隣進。
정조 10년 · 목
以洪益弼洪明浩爲承旨。李濟萬爲執義。朴長卨爲獻納。曺允大爲兼弼善。韓弘裕爲龍宮縣監。閔百恒爲釜山僉使。朴晉陽爲多大浦僉使。
정조 10년 · 목
承旨有無故人差出之命。而點下者。皆違牌故也。
정조 10년 · 강
命罷昨日入直騎堂職。
정조 10년 · 목
更漏申飭。前後非一。而入直騎堂。漫不致察故也。
정조 10년 · 강
命多大浦僉使金㷞拿處。
정조 10년 · 목
因慶尙水使柳孝源倭船漂風狀啓。敎曰。金㷞之稽忽。無異於李運祥。亦爲拿處。
정조 10년 · 강
以徐龍輔爲承旨。前望也。
정조 10년 · 강
遞大司成趙尙鎭。
정조 10년 · 강
兵曹進別試武科初試規矩。
정조 10년 · 목
鐵箭三矢百十步。 柳葉箭一巡二中點下。○敎曰。規矩依丙辰年例。二技取二技。
정조 10년 · 강
遣戶曹判書趙㻐。禮曹參判李文源奉審 皇壇。
정조 10년 · 목
㻐等以紅箭門器皿地衣遮帳傷破處。枚擧草記。請修改。從之。
정조 10년 · 강
配罪人李聖彬等。
정조 10년 · 목
刑曹啓言。李聖彬金召史楊德福等。各嚴刑一次。 聖彬興陽鹿島鎭。金召史固城縣。 德福慶源府定配。內侍府書員。以傳敎內辭意嚴飭。敎以。 楊德福他道定配所。
정조 10년 · 강
命大小科回榜人。特加一資定式。
정조 10년 · 목
敎曰。朝官年八十。士庶年九十。歲首加資。已有定式。而昨於大臣入侍。亦有筵敎。文武科及生進回榜。係是稀異之事。在朝家尊年之義。宜有軫念之擧。此後大小科回榜人。令京兆及該道歲首。一體訪問。如有之。草記或狀聞。仍令該曹特加一資事。定式施行。
정조 10년 · 강
命前右尹洪益弼仍任。
정조 10년 · 목
敎曰。夙夜之任。似難供劇。至於詞訟。則似此熟手徑遞可悶。前右尹洪益弼仍任前職。承旨前望單子入之。待下批牌招察任。
정조 10년 · 강
以具明謙洪仁浩徐有成爲承旨。 前望也。
정조 10년 · 목
以徐鼎修爲承旨。沈銖爲持平。申大升爲大司成。李喆運爲通津府使。○敎曰。雖曰武臣。亦有四維。臺彈未勘。宜有曲諒。銓曹檢擬。似未照察。左承旨具明謙許遞。○敎曰。右承旨徐鼎修。聞有實恙。無以供劇。牌招置之。許遞。○敎曰。右副承旨亦有實病云。許遞。近日承宣望。苟簡莫甚。若有除命。非違牌或在外。則無非實故實病。一日之間。除遞幾至十許輩。揆以事面。極涉未安。以無故人差出。屢有飭敎。必以有實病人擬入。果何故也。赴政※官推考。承旨有闕之代。今日政。除在外實故實病老病未肅拜及將任。以在京無故。可以行公人擬入。又有違牌之擧。則政官難免其責。以此申飭銓曹。
정조 10년 · 강
以沈豊之爲大司憲。金光默爲大司諫。前望也。
정조 10년 · 목
箚略曰。迺者太常事。事係祀典。罪合重勘。都提擧烏可獨逭。至於草記啓稟。獨都提擧主之。罪專在臣。而譴罷之典獨免。朝家刑政。貴在綜㧡。玆敢更申衷懇。伏乞鐫免太常都提擧之任。批以。所辭不已過當。卿須安心勿辭。
정조 10년 · 강
遞大司成申大升。以李秉模代之。前望也。
정조 10년 · 목
敎曰。今聞大司成有實恙云。許遞。前望單子入之。陞試旣有飭敎。到記且有下敎事。待下批。牌招察任。○敎曰。別試當前。儒生必已肄講。近來到記分設製講。而應講者絕少。今番則入庭儒生中。如有一經能講人。皆令應講。雖欲兼應製講。不必爲拘。令大司成依此知委。
정조 10년 · 강
仍任前奉常提調鄭好仁職。
정조 10년 · 목
敎曰。爲所重。雖已處分。未及草記。事勢固然。罷職分揀。提調仍任。
정조 10년 · 강
命故宮人墨世遺址立碑事。指一稟處。
정조 10년 · 목
漢城府啓言。宮人墨世遺址。頃在己亥。行判尹具善復屢月換訪。聞中部居金重和爲墨世四寸。而時方發配巨濟。故發關該邑。査問以報。言多可疑。難以準信。以此草記矣。溯考辛丑年前屢式帳籍。元無入籍處。金重和間已蒙宥還京。故招問則以爲墨世卽渠之外四寸。而渠於其時年纔六七歲。追聞其父之言。墨世之父李日京。本以楊州之人。流離上京。居在 彰義宮後門外云。而某統某戶。未能知之云矣。重和年逾七十。語多顚錯。與己亥巨濟府所報。牴牾者非一。獨其墨世父之居在　彰義宮後門外者。前後一辭。此外更無問知之路。惶恐待罪。敎以。勿待罪。後日次對。指一稟處。
정조 10년 · 강
設推鞫。委官鄭存謙徐命善洪樂性李福源。 判義禁趙㻐。 知義禁鄭民始。趙時俊。同義禁尹蓍東。承旨洪仁浩。大司憲沈豊之。大司諫金光默。 問事郞廳趙弘鎭曺允大成種仁洪義浩金啓洛沈晉賢李翼晉徐美修趙濟魯。刑房都事兪漢絅呂駿永。 文書都事趙應鎭李學永。
정조 10년 · 목
命兩司長官先進去後謝恩。問郞皆以前問郞還差進去。仍任前知義禁趙時俊。口傳付軍職。先進去後謝恩。○敎曰。酬應甚苦矣。拿來七囚。爲先各別嚴問。期於得情。在囚各人。次次究問。加刑停刑。依前下敎。量宜爲之。文案去來。萬一遲滯。該房承旨問郞等。直爲拿處。仍以此意委官草記。○敎曰。鄭領敦寧先爲進去事。推鞫進承旨傳諭。○敎曰。文案語不成說。當該問郞爲先捧現告。該房承旨從重推考。○敎曰。文案如是遲滯。殊非俄者申飭之意。一囚推問。動費數更。七囚次第盤覈。將至徹宵。如是之際。酬應豈不疲乎。卿等昨日承候之意。果安在哉。問郞輩若或十分嚴飭。豈敢一向遲緩。卿等事誠慨然。況按獄之際。徐判府事自來鍊熟。職兼保護。尤當各別董飭。此意卿等知悉。今此入來兩度文案。段段割入。只充度數。如傳撥然。該房承旨事。亦極駭然。卿等若念酬應之難强。第又各別嚴飭。○鞫崔光秀。光秀供。泰守漢敬會於三水禹座首家。有所傳給書札於泰守者。故矣身問其爲何書。則泰守曰。此乃吾輩出入時勿禁帖云矣。其時在座者。則德夏之兄。曾經中軍者。而禹哥又給一書於泰守。此則當傳於羅煖萬戶者。而端川搜驗時。現捉於矣身行橐云云。鞫禹德夏。德夏供。德相定配三水時。住接矣身家。故果與親密。而居士輩則矣身告於官家。逐出境外。而鄕廳稠坐中。使之一番觀相。矣身之妻患痁。故請來居士。要爲禱神。羅煖鎭則果爲裁書。托以勿禁居士。 文穆被囚時。潛入獄中事。因官令摘奸云云。德夏與泰守面質。 泰守向德夏曰。汝豈不於汝之斜廊。招我近前。授之以書曰。往傳於順安韓參奉云乎。伊時崔哥在傍參見。汝何敢發明乎。德夏曰。汝言皆孟浪矣。德夏再供。凶書若出於矣身。搜驗中則當以大逆遲晩云云。鞫李昌順。昌順供。居士輩或爲火賊。或爲謀逆之事。及同黨萬名之說。矣身初不言及於文穆云云。昌順與文穆面質。文穆向昌順曰。吾家招致居士。擲占觀相時。汝皆參見。及其逐出之後。汝豈不云崔居士柳居士最爲殊常。同黨萬名。遍於八道乎。昌順曰。居士輩殊常之說。汝果先言。故吾則酬酢而已云云。鞫宋載垕。載垕供。矣身以尋訪德相於謫所之罪。壬寅被配。旋卽蒙放。昨年冬。居士輩來接矣身之村。而崔哥居士來留矣家。故矣身勸座首禹德夏。使之告官逐送。而崔居士之壻。亦是居士。此漢則留諸文穆家矣。德夏素以煥億之門客。且與三水謫客申光緝相親。而孫效忠則稱以風水之術。爲德夏占山裁穴云云。鞫林慶華。慶華供。居士輩往來文穆家時。矣身初不參見云云。慶華與文穆面質。文穆向慶華曰。上年九月。汝豈不云居士有請。故書給各人名字。而皆非此中之人爲言乎。慶華曰。汝言孟浪云云。鞫孫效忠。效忠供。矣身居謫後。略習風水。故果爲德夏往見山地。開金井而已。就捕時。亦無發惡之事云云。鞫李昌京。昌京供。矣身自京還鄕之路。逢見捉去居士之狀。而初不與文穆有所酬酢云云。鞫廳議啓。德夏等所當準次嚴訊。期於得情。而如此狡惡之人。實難卽地取服。姑爲停刑。以待更問。敎曰。待明朝。更爲出意見嚴問。今番則凶書根因。不可不究竟。初一日以後。連値齋日。且以獄體言之。在囚殆近二十。明日內。若不鉤得端緖。此自有鞫獄以來所未聞。卿等第加惕念。期於出場。觀於卿等擧措。赴坐則太遲遲。捧招則太草草。卿等在董率之地。忨愒乃爾。體國之義。恐不當如是。加之將攝之時。致煩酬應。卿等諒之諒之。諸囚次第捧供。文案待明朝封入。獄情就緖間。循例議啓。不必續續爲之矣。
정조 10년 · 강
以李命植爲刑曹判書。前望也。
정조 10년 · 강
命泮居京鄕儒生應製。
정조 10년 · 목
敎曰。別試在近。春到記適値此時。鄕儒必已咸簉。大司成持此御題。詣本館。招致諸生宣示。仍令製進。京儒之不入於到記擧案者。如欲應製。亦爲許令應製。○以擬夏懸鍾鼓磬鐸鞀以待四方之士爲詔。賦同題。幼學權應錫詔三上居首。幼學張顯奎賦三上居首。○敎曰。大比在卽。多士咸簉。昨命泮長使之試取矣。詔賦兩券。俱是合作。詔居首幼學權應錫。賦居首幼學張顯奎。各給一分。許赴別試初試。其餘入格人。許赴到記。講製間從願應試。
정조 10년 · 강
命武科回榜人徐挺文。單付知事。